Peder Rasmussen
Peder Rasmussen, f. 1948, dansk keramiker; g.m. Karen Bennicke. Efter uddannelse som pottemager hos Herman August Kähler og på bl.a. kunstakademiet i Firenze 1970-71 fik han året efter eget værksted s.m. Karen Bennicke. 
Dekorationen spiller en væsentlig rolle i Peder Rasmussens keramik, både den skulpturelt betonede som fx Familievasen (stentøj 1983, Fyns Kunstmuseum) og de mere enkelt udformede fade og vaser i stentøj eller lertøj. 
Her spænder udtryksformen fra fotografisk realisme over abstrakt-geometrisk til fabulerende ekspressiv stil. 
1983-93 arbejdede Peder Rasmussen mest med raku; 1980-85 udstillede han med gruppen Multi Mud.